Document ID: 32000D0352

Komisjoni otsus,
4. mai 2000,
millega muudetakse seoses Hiina Rahvavabariigiga otsust 94/984/EÜ, milles sätestatakse loomatervishoiu nõuded ja veterinaarsertifikaadid värske linnuliha impordiks kolmandatest riikidest
(teatavaks tehtud numbri K(2000) 1163 all)
(EMPs kohaldatav tekst)
(2000/352/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1991. aasta direktiivi 91/494/EMÜ värske linnuliha ühendusesisest kaubandust ja kolmandatest riikidest importimist reguleerivate loomatervishoiunõuete kohta, [1] viimati muudetud direktiiviga 1999/89/EÜ, [2] eriti selle artikleid 11 ja 12,
ning arvestades järgmist:
(1) Komisjoni otsusega 94/984/EÜ, [3] muudetud otsusega 2000/254/EÜ, [4] on kehtestatud loomatervishoiu nõuded ja veterinaarsertifikaadid värske linnuliha impordiks teatavatest kolmandatest riikidest; on sätestatud kaks erinevat sertifikaati, näidis A ja näidis B; nende kasutamine sõltub Newcastle’i haiguse olukorrast asjaomases riigis.
(2) Teatavatel otsuse 94/984 I lisas loetletud Hiina territooriumi osadel oli lubatud kasutada näidisele B vastavat sertifikaati kuni sertifitseerimisprobleemide ilmnemiseni kontrolli käigus; sellest tulenevalt peatati komisjoni otsusega 96/456/EÜ alates 1. augustist 1996 värske linnuliha import Hiinast.
(3) Komisjoni poolt oktoobris 1999 Hiinas tehtud kontrollkülastus näitas, et Hiina veterinaarteenistused on teinud märkimisväärseid edusamme ja on esitatud kirjalikud kinnitused, nii et eespool nimetatud peatamise võib tühistada.
(4) Newcastle’i haiguse olukorrast tulenevalt on jätkuvalt vaja täiendavaid tagatisi, millest tuleb kinni pidada, nagu on sätestatud otsuse 94/984/EÜ sertifikaadinäidises B.
(5) Selguse huvides kohaldatakse käesolevat määrust alates 1. juunist 2000 sertifitseeritud värske linnuliha suhtes.
(6) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 94/984/EÜ I lisa muudetakse järgmiselt.
Joonealune märkus 3 real "CN Hiina (PR)" pärast sõna "Shandong" ja pärast tähte "B" ning lehekülje all olev vastav joonealune märkus "Import peatatud alates 1. augustist 1996." jäetakse välja.
Artikkel 2
Käesolevat otsust kohaldatakse alates 1. juunist 2000 sertifitseeritud värske linnuliha suhtes.
Artikkel 3
Käesolev otsus on adresseeritud liikmesriikidele.
Brüssel, 4. mai 2000

Labels: 17
0
3
6
18